Dienslewering in VS lei weer tot geweld, betogings | Netwerk24
Deur Alet Van Der Walt 16 Junie 2021 20:30
Die gebrek aan dienslewering in die Vrystaat het vandeesweek daartoe gelei dat die N3 buite Harrismith weer deur betogers geteiken en padgebruikers met petrolbomme bestook is.
Volgens brig. Motantsi Makhele, polisiewoordvoerder, is die betogers onvoorspelbaar en gewelddadig en handhaaf die polisie tans 'n sterk teenwoordigheid.
Paaie rondom Harrismith en die N3 word gereeld deur betogers geteiken en verkeer op die N3 is Dinsdag tot stilstand gedwing. Padgebruikers is ook met petrolbomme gegooi.
Hy het besoekers aan die gebied en mense wat die N3 en N5 gebruik, gewaarsku om waaksaam te wees.
Ses mense is Dinsdagaand in hegtenis geneem vir openbare geweldpleging nadat hulle die N3 afgesper het en verkeer op die nasionale roete tot stilstand gedwing het.
Makhele sê van die mense het sinkplate as skerms gebruik om hulself teen die polisie te beskerm wanneer rubberkoeëls gebruik is.
Gewelddadige betogings het in Mei hier tot die dood van 'n vragmotorbestuurder gelei wat beheer oor sy voertuig verloor het toe hy op die N5 buite Harrismith met 'n petrolbom gegooi is.
Die dorp se lughawe is ook afgebrand en geboue is geplunder.
Geweld het weer verlede Donderdag opgevlam omdat die provinsiale regering nog nie met die ontevredenes wou vergader nie.
Die Matjhabeng-munisipaliteit gaan sedert die naweek onder waterprobleme gebuk.
'n Tekort aan chemikalieë by Sedibeng Water se aanleg by Bothaville het daartoe gelei dat die grootmaatverskaffer nie water vir die Goudveld kon suiwer nie.
Teen Woensdag het inwoners van Hennenman en Ventersburg nog nie water gehad nie terwyl watertoevoer na ander dorpe in die gebied ook net gedeeltelik herstel is.
'n Groep wat hom bewyer vir die bedanking van die Matjhabeng-munisipaliteit se burgemeester, Nkosinjani Speelman, het op 31 Mei gesê indien Speelman nie binne twee weke bedank nie gaan hulle weer 'n optog hou.